Informácia o priebehu a výsledkoch 8. zasadnutia Konferencie zmluvných strán Dohovoru o mokradiach majúcich medzinárodný význam
predovšetkým ako biotopy vodného vtáctva

Informácia o priebehu a výsledkoch 8. zasadnutia Konferencie zmluvných strán Dohovoru o mokradiach majúcich medzinárodný význam predovšetkým ako biotopy vodného vtáctva (Ramsarského dohovoru) je vláde Slovenskej republiky predkladaná na základe bodu C.2. uznesenia vlády SR č. 1225 zo dňa 6. novembra 2002.
8. zasadnutie Konferencie zmluvných strán Ramsarského dohovoru (COP 8) sa uskutočnilo vo Valencii (Španielsko) v dňoch 18. – 26. novembra 2002. COP 8 sa zúčasnilo 1200 registrovaných účastníkov: zástupcovia 119 členských krajín, ako aj veľký počet pozorovateľov a medzinárodných agentúr a organizácií.
Za Slovenskú republiku sa na rokovaniach zúčasnili: Adriána Klindová, pracovníčka Výkonného orgánu Ramsarského dohovoru (Ministerstvo životného prostredia Slovenskej republiky, odbor ochrany prírody a krajiny) ako vedúca delegácie a Ján Kadlečík (Štátna ochrana prírody Slovenskej republiky, riaditeľ Správy Národného parku Veľká Fatra) ako člen delegácie – zástupca Slovenskej republiky v Stálom výbore Ramsarského dohovoru. Účasť obidvoch delegátov bola hradená z prostriedkov Sekretariátu Ramsarského dohovoru.
Hlavné body programu a priebeh rokovania COP 8:
COP 8 schválila program konferencie a prijala rokovací poriadok. Za predsedajúcu COP 8 bola zvolená María del Carmen Martorell Pallás (MŽP Španielska), za zástupcov predsedajúcej Hector Conde (Kuba), Javad Amin Mansour (Irán). 
Vytvorilo sa niekoľko komisií a kontaktných (pracovných) skupín, medzi nimi Komisia pre poverovacie listiny, Komisia pre Strategický plán a Plán práce, Komisia pre financie a rozpočet, pracovné skupiny k problematickým návrhom rezolúcií (poľnohospodárstvo a mokrade, kultúrne aspekty mokradí, a i.). Slovensko bolo zastúpené v Komisii pre Strategický plán 2003 – 2008 a Plán práce 2003 – 2005.
Na odborných zasadnutiach boli prezentované návrhy jednotlivých rezolúcií a argumenty pre ich dôležitosť. K prezentovaným rezolúciám boli následne regionálne zasadnutia, kde sa viedla diskusia k predneseným témam a návrhom príslušných rezolúcií, podávali sa pozmeňujúce návrhy a definovali sa priority za jednotlivé regióny. Slovensko sa zúčastňovalo Európskeho regionálneho zasadnutia. Následne sa rokovalo na plenárnych zasadnutiach, kde sa zhodnotili jednotlivé návrhy rezolúcií.
Generálny tajomník Sekretariátu Ramsarského dohovoru Delmar Blasco zhodnotil pôsobenie dohovoru za posledné tri roky. Svoju správu predniesol na základe národných správ členských krajín, ktoré vo svojich správach zaslali plnenie Plánu práce na roky 2000 – 2002 a hodnotili implementáciu dohovoru vo svojej krajine. Zdôraznil najmä význam a prínos dohovoru v oblasti rozvoja spolupráce s ostatnými dohovormi a iniciatívami, efektívnosť Strategického plánu pre usmerňovanie činností, rozširovanie kontextu dohovoru a jeho programov.
Rezolúciou VIII.25 k Ramsarskému strategickému plánu na roky 2003 – 2008 bola prijatá stratégia pre budúci rozvoj a činnosť Ramsarského dohovoru.
Komisia pre financie a rozpočet sa zaoberala finančnými otázkami dohovoru. Na plenárnom zasadnutí bola prijatá rezolúcia č. VIII.27, v rámci ktorej bol schválený 4 % nárast základného rozpočtu dohovoru a príspevkov členských krajín na najbližšie 3 roky. Pre Slovenskú republiku bol stanovený finančný príspevok na  rok 2003: 1 455 CHF (švajčiarskych frankov) v súlade so Smernicou pre postup delegácie schválenou uznesením vlády SR č. 1225/2002, bod A.2.
Konferencia prerokovala v súlade so svojím programom všetky predložené návrhy. V priebehu konania 8. Konferencie zmluvných strán Ramsarského dohovoru bolo prijatých 46 predložených rezolúcií. Schválené rezolúcie a smernice sa využijú pri činnosti orgánov a organizácií zodpovedných za starostlivosť o mokrade a pri príprave programov starostlivosti o ramsarské lokality. Z prijatých rezolúcií sú pre Slovenskú republiku viaceré dôležité. Ako príspevok k zastaveniu globálnej krízy v oblasti sladkých vôd sa prijala Rezolúcia č. VIII.1 Smernice pre distribúciu a obhospodarovanie vôd pre udržiavanie ekologických funkcií mokradí. Medzi ďalšie dôležité schválené rezolúcie patria: Rezolúcia VIII.14 – Nové smernice pre manažmentové plány ramsarských lokalít a iných mokradí, Rezolúcia VIII.16 – Princípy a smernice pre obnovu (revitalizáciu) mokradí, Rezolúcia VIII.17 – Smernice pre Svetový akčný plán pre rašeliniská, Rezolúcia VIII.18 – Invázne druhy a mokrade, Rezolúcia VIII.34 – Poľnohospodárstvo, mokrade a manažment vodných zdrojov, Rezolúcia VIII.9 – „Smernice o zakomponovaní otázok biodiverzity do práva a/alebo do procesov hodnotenia vplyvov na životné prostredie a do strategického environmentálneho hodnotenia“ prijatých Dohovorom o biodiverzite a ich vzťah k Ramsarskému dohovoru, Rezolúcia VIII.7 – Nedostatky a harmonizácia Ramsarských smerníc ohľadom ekologického charakteru mokradí, inventarizácie, hodnotenia a monitoringu a ďalšie týkajúce sa napr. klimatických zmien, kultúrnych aspektov mokradí a pod.
	Účastníci COP 8 zvolili nových členov Stáleho výboru Ramsarského dohovoru, ktorí budú zastupovať jednotlivé regióny (Európa, Afrika, Ázia, Neotropická oblasť, Severná Amerika, Oceánia). Členmi sú aj hosťujúce krajiny COP 8 a COP 9 (Španielsko a Uganda). V Stálom výbore, ktorý riadi prácu a plnenie dohovoru medzi jednotlivými konferenciami, budú Európu zastupovať krajiny: Arménsko, Rakúsko, Rumunsko a Slovinsko.
Závery z konferencie, najmä schválený Ramsarský strategický plán na roky 2003 – 2008 a Plán práce Ramsarského dohovoru na roky 2003 – 2005, sa využijú v praxi pri plnení záväzkov vyplývajúcich z členstva v medzinárodnom dohovore. Bude ich potrebné premietnuť do činnosti a plánov orgánov a organizácií zodpovedných za starostlivosť o mokrade a za implementáciu Ramsarského dohovoru. Rozpracované závery bude potrebné premietnuť do aktualizovaného Programu starostlivosti o mokrade v SR a jeho Akčného plánu.
V pléne bola schválená aj Správa z 8. zasadnutia Konferencie zmluvných strán a miesto ďalšieho zasadnutie Konferencie zmluvných strán. COP 9 sa uskutoční v roku 2005 v Ugande.